Predtým, ako začnete investovať, položte si niekoľko otázok - aký výnos chcete dosiahnuť, čoho sa obávate, čo plánujete a aké máte ciele. Investovaním možno napĺňať strednodobé ciele (napr. o pár rokov chcem nové auto, rekonštrukciu bytu) alebo aj dlhodobé ciele (napr. chcem zabezpečiť mojim deťom finančné prostriedky na kvalitné vzdelanie alebo si chcem začať odkladať peniaze na dôchodok). Čas, ktorý máte k dispozícii do momentu, kedy budete potrebovať peniaze, je dôležitý aj pri výbere konkrétnej investície. Čím dlhší čas máte k dispozícii, tým si môžete dovoliť vo svojej investícii vyšší podiel akciovej zložky. Pri strednodobých cieľoch by vo vašom portfóliu mala prevažovať konzervatívnejšia zložka v podobe dlhopisov a hotovosti a akciová zložka by mala tvoriť menšiu časť. Pri dlhodobých cieľoch môže už naopak prevyšovať akciová zložka. Platí všeobecné pravidlo, čím skôr začnete investovať, tým dlhšie budú vaše peniaze pracovať pre vás. Ideálne je začať hneď aj s menšou sumou a keď vám možnosti dovolia, sumu si postupne zvyšovať.